বুবলীর মিডিয়া অভিযাত্রা শুরু হয়েছিল টেলিভিশনের মাধ্যমে। বেসরকারি একটি টেলিভিশন চ্যানেলের সংবাদ পাঠিকা থেকে আজকের সফল চিত্রনায়িকা বুবলী শুরুতে অবশ্য অভিনয়ে তেমন আগ্রহী ছিলেন না। পরিবারের সম্মতিতে শুধু টেলিভিশনেই সীমাবদ্ধ রেখেছিলেন তার পদচারণা। ইন্ডাস্ট্রির নায়িকা সংকটে দেশের শীর্ষ নায়ক শাকিব খান বুবলীকে অভিনয়ের প্রস্তাব দেন। শুরুতে পরিবার থেকে সম্মতি না মিললেও এক সময় তারা আর বাধা দেননি। ২০১৬ সালের সময়টায় চলচ্চিত্রের নানা সংকটের মধ্যে হঠাৎ আলোকবর্তিকা হয়ে অভিনয় ও গ্ল্যামার দিয়ে দর্শকদের চকম দেন এ নায়িকা। যদিও শাকিব খানের কল্যাণেই বুবলীকে দর্শকরা দেখতে শুরু করেন। এ নিয়ে অবশ্য বুবলীর কৃতজ্ঞতাও রয়েছে।